Жьы хъуар къызэрыпщIэнур
Пщэдджыжь Iэхъуэр дагъэкIри, куэбжэм деж тIысыжауэ уэршэру щыст лIыжьищи, зыр щIэупщIащ:
— Жьы хъуар къызэрыпщIэнур дауэ?- жиIэри.
— И набдзэм, и щхьэцым тхъугъэ хидзамэ, ар жьы хъуащ, — жиIащ етIуанэ лIыжьым.
— Iэм и фэр IэпхъуамбитIкIэ бубыдрэ къыдэпшея нэужь, куэдрэ мытIысыжмэ, ар жьы хъуащ, — къыхилъхьащ ещанэм.
Арэзы зэрымыгъэхъуу лIыжьищыр зэдауэу щысти, Къэзанокъуэ Жэбагъы, абы щыгъуэ и щIалэгъуэу, блэкIырти зыхуагъэзащ:
— Уэри уи псалъэ къытхэлъхьэт, щIалэ, — жаIэри.
— Сыт хуэдэ псалъэ?
— Жьы хъуар сыткIэ къызэрыпщIэнур? — зыкъыхуагъэзащ абы.
— Куэд ептрэ хуэмышхмэ, мащIэ ептрэ зигъэгусэмэ, щысурэ щхьэукъуэмэ, гъуэлърэ мыжеймэ — жьы хъуа жыхуаIэр аращ! — жиIэри ежьэжащ.
ЛIыжьхэри абыкIэ арэзы хъуауэ зэбгрыкIыжащ.
Жэбагъы и зы къуэр
Жэбагъы лIыжь уэршэрым яхэсу бын хъыбар къохъей, нэхъыбэ зиIэхэм загъэщIагъуэу, нэхъ мащIэ зиIэхэр укIытэу.
Уэршэрым я нэхъыжьыр Къэзанокъуэм къоупщI:
— Уэ бын дапщэ уиIэ?
— Зы закъуэ.
— ЩIалэ? Хъыджэбз?
— Уэлэхьи, зы къуэ закъуэм сиIэр.
— КъуитI-къуищ уиIэгъащэрэт! — жаIэ зэхэсхэм.
— Фымыгузавэ, си ныбжьэгъужьхэ, — жи Жэбагъы. — А си къуэ закъуэр лIыфI хъумэ, уэлэхьи, сэ срикъунмэ; ар закъуэми, Iей хъумэ, Къэбэрдей псом дрикъунмэ.
